Barbara Hannigan
Barbara Hannigan er en canadisk sopran og dirigent. Barbara Hannigan blev uddannet på universitetet i Toronto, hvor hun 1993 blev bachelor og 1998 master i musik, hvorefter hun fortsatte sangstudierne ved bl.a. Musikkonservatoriet i Haag. Hun er blevet internationalt berømt som en vital og udtryksfuld fortolker af især samtidig musik, hvad hun for første gang demonstrerede allerede i 17-årsalderen.
Antallet af uropførte værker, i hvilke Barbara Hannigan har været solist, og som for en stor dels vedkommende er skrevet specielt for hendes stemme, beløber sig til mere end 80 og omfatter både orkesterværker og operaer som Unsuk Chins (f. 1961) Le silence des Sirènes for sopran og orkester (2014), Hans Abrahamsens symfoniske sangcyklus let me tell you (2013) og George Benjamins opera Written on Skin (2012).
Blandt Barbara Hannigans glansnumre bør nævnes Henri Dutilleux' værk for orkester og sopran Correspondances (2003), som 2013 blev indspillet med Esa-Pekka Salonen som dirigent og Barbara Hannigan som sopransolist, og som efterfølgende vandt en Gramophone Award for bedste indspilning af samtidig musik. Også György Ligetis værk for kammerorkester og koloratursopran Mysteries of the Macabre (1991), der indeholder Gepopos tre arier fra operaen Le Grand Macabre, har Barabara Hannigan sunget med succes, og adskillige gange har hun både sunget og dirigeret værket på samme tid.
I 2010 debuterede Barbara Hannigan som dirigent på Théâtre du Châtelet i Paris med Igor Stravinskijs balletmusik Renard, og hun har siden dirigeret orkestre som Göteborgs Symfoniker, Orchestra dell'Accademia Nazionale di Santa Cecilia (Rom) og WDR Sinfonieorchester.
Barbara Hannigans vitalitet og intense sceneoptræden har også gjort sig gældende i hendes operaroller, hvor hun 2009-2011 sang Gepopo i Ligetis opera Le Grand Macabre på Théâtre de la Monnaie i Bruxelles og samme sted 2012 skabte en ekstraordinær og meget rost Lulu i Alban Bergs opera af samme navn.
I 2020 modtog hun Léonie Sonnings Musikpris.